Kanizaning Porsche Cayenne mashinasidan qimmatbaho buyumlari o‘g‘irlab ketildi (foto)

8-yanvar kuni kechki payt soat 19:30 larda Kaniza Toshkentdagi Amaretto Restaurant oldiga o‘zining shaxsiy Porsche Cayenne mashinasini qo‘yib, dugonalari bilan ovqatlanib, soat 21:00 larda qaytib chiqqanida mashinasining orqa oynasi sindirilib, uning bir qancha qimmatbaho buyumlari va pullari o‘g‘irlab ketilganini ko‘rdi, deb xabar beradi “Sayyod.com”.

Kanizaning o‘zi o‘g‘irlangan buyumlari ro‘yxatiga aniqlik kiritdi.
“Mashinam ichida 2,5—3 million so‘mlik Cavalli sumkam, 10 ming AQSh dollarlik Vertu telefonim, 400 AQSh dollarlik Fleur Narcotique atiri, bular hammasi menga sovg‘a qilingandi, va yana qimmatbaho hamyon hamda 300 mingcha so‘mimni o‘g‘irlab ketishdi”, — dedi xonanda.

Kaniza ushbu hodisa yuzasidan militsiyaga murojaat qilmasligini ta’kidlab o‘tdi.
“Bundan avval ham boshqa mashinalarimdan 4—5 marotaba shunday o‘g‘irlatib qo‘yganimda, ularga murojaat qilganimda, yordam bera olishmagandi, shu sabab ham yana behuda yozuv-chizuvlar bilan vaqtimni ketkazmay dedim. Boshqa tarafdan konsert va to‘yim oldidan bosh ko‘zimizdan sadaqa dedim, lekin endi bundan buyog‘iga mashinamda hech narsa qoldirmaydigan bo‘ldim. Borgan joyimga kerak bo‘lsa mashinamdagi hamma narsamni ko‘tarib olib kirsam kiramanki, lekin endi boshqa narsa qoldirmayman”, — dedi Kaniza.

Eslatib o‘tamiz, 28-aprel kuni Kaniza tug‘ilgan kuni, to‘yi va konsertini o‘tkazmoqchi.